ཞི་ཅིན་ཕིང་གིས།ཏང་འཛུགས་ལས་དོན་གྱི་དཀའ་ཚེགས་ཆེ་ས་དེ་གཞི་རིམ་དུ་ཡིན་པ་དང་།ཁྱད་ཆོས་ལྡན་ཡུལ་ཡང་གཞི་རིམ་དུ་ཡིན།དཔལ་འབྱོར་གྲུབ་ཆ་དང་ལས་ཞུགས་ཐབས་ལམ་སྔར་བས་སྣེ་མང་ཅན་དུ་འགྱུར་བ་དང་བསྟུན་ནས།དཔལ་འབྱོར་རྩ་འཛུགས་གསར་པ་དང་།སྤྱི་ཚོགས་རྩ་འཛུགས་ཁྲོད་ལས་ཞུགས་བྱས་པའི་ཏང་ཡོན་མང་དུ་འགྲོ་བཞིན་ཡོད་པས།དེ་དག་ཁྲོད་ཏང་ཡོན་གྱི་སློབ་གསོ་དོ་དམ་ལས་དོན་ལེགས་པོ་སྒྲུབ་ཏེ།ཁོང་ཚོས་དགེ་མཚན་ལྡན་པའི་ནུས་པ་འདོན་སྤེལ་ཐུབ་རྒྱུར་སྣེ་ཁྲིད་བྱ་དགོས།གཞི་རིམ་ཏང་འཛུགས་ཀྱིས་གཅིག་ནས་སྲོལ་རྒྱུན་བཟང་པོ་དར་སྤེལ་གཏོང་དགོས་པ་དང་།གཉིས་ནས་དུས་བསྟུན་མཉམ་སྐྱོད་བྱས་ཏེ།དུས་བབ་གསར་པ་དང་བསྟུན་གང་ཐུབ་བྱེད་པ་དང་།གཞི་རིམ་ཏང་འཛུགས་ཀྱི་ཁྱབ་ཁོངས་རྒྱ་སྐྱེད་བཏང་ནས།ཏང་ཡོན་རྣམས་ལས་ཀ་དང་སློབ་སྦྱོང་གང་དུ་བྱེད་ཀྱི་ཡོད་ན།ཏང་རྩ་འཛུགས་ཀྱང་གང་དེར་ཁྱབ་པ་བྱས་ཏེ།ཏང་ཡོན་རྣམས་ཡུལ་གང་དུ་གནས་ཀྱང་རྩ་འཛུགས་དང་ཁྱིམ་རྙེད་ཐུབ་པ་བྱ་དགོས།ང་ཚོས་ཏང་ཡོན་ཡོད་པའི་ཁེ་ལས་སྣ་ཚོགས་ཀྱི་ཁྲོད་ཏང་རྩ་འཛུགས་འཛུགས་སྐྱོང་བྱེད་དགོས་པ་དང་།དེའི་དམིགས་ཡུལ་ཡང་ཁེ་ལས་ནང་གི་ཏང་ཡོན་ལ་དོ་དམ་དང་ཞབས་ཞུ་མཁོ་འདོན་བྱ་ཆེད་དང་།ལས་མི་རྣམས་ལ་མཐུན་སྒྲིལ་དང་གཅིག་སྡུད་བྱས་ནས་སྒྲིག་ཁྲིམས་བརྩི་སྲུང་དང་།ཁེ་ལས་ཀྱི་སྒྲིག་སྲོལ་ལམ་ལུགས་བརྩི་སྲུང་ཞུས་ཏེ།ཏང་ཡོན་གྱི་དཔེ་སྟོན་སྣེ་ཁྲིད་ནུས་པ་འདོན་སྤེལ་བྱ་ཆེད་ཡིན་པ་རེད།དེས་ཁེ་ལས་ཀྱིས་དོ་དམ་ལ་ཤུགས་སྣོན་དང་།ཁེ་ལས་སྐྱོན་བྲལ་ངང་གོང་འཕེལ་འགྲོ་རྒྱུར་སྐུལ་འདེད་གཏོང་ཐུབ་ཅེས་བསྟན་གནང་ཡོད།